Jean Amrouche
Jean Amrouche var en frankofon digter fra Kabylien i Algeriet. Han var uddannet i Frankrig, men gik aktivt op i bevarelsen af berberiske sange (Chants berbères de Kabylie, 1939), som hans søster Taos Amrouche sang rundt om i verden.
Hans egne digte i Cendres (1934) og Étoile secrète (1937) er præget af hans følelse som ung mand af at være lukket inde i en overset kultur: "Jeg har nok af farveløse dage mellem geometriske mure, dette liv neddykket i mudder. Åh, rene hav ... sand, der brænder, åndedrag over det begærede derude."
Amrouche var længe en nær ven af Albert Camus, som han publicerede en tekst af i sit tidsskrift L'Arche, men venskabet holdt ikke, efter at Amrouche engagerede sig som militant forkæmper for algiersk uafhængighed.